ལོ་ཟླ་ཡི་འགྲོས་དང་བསྟུན་ནས་ཁྱོད་ཀྱང་ནར་སོན་ཏེ་ལྗོངས་རྣམ་གཞན་པ་ཞིག་ལ་ཆས་བར་བརྩམས།དུས་རབས་ཀྱི་འཕེལ་ཕྱོགས་ཞིག་གིས་ན་ཆུང་གི་དུས་ནས་ཤེས་རིག་གི་ས་བོན་ཆེས་རྒྱུས་ཆེ་བའི་རང་ཉིད་ཀྱི་དྲན་པར་འདེབས་པ་ནི་ལྡོག་དུ་མེད་པའི་གོ་སྐབས་བཟང་བོ་ཞིག་ཏུ་གྱུར་ཡོད།དེ་བས་སློབ་མ་ཅེས་པའི་མིག་ཚིག་སྣུམ་པོ་དེའང་རིམ་བཞིན་ཁྱོད་དང་འབྱར།ཁྱོད་ཀྱང་མིག་ཚིག་དེར་ཞེ་སེམས་གཏིང་ནས་ཆགས་ཏེ་ཨ་ཕའི་སྒོར་ཁུག་དང་ཨ་མའི་རྩམ་ཁུག་ནས་ཡིད་ཚིམས་པའི་བྲོ་ཁ་ཁྱེར་དེ་སློབ་ཆུང་ཅེས་པར་མི་ཚེ་ཡི་གོམ་པ་དང་པོ་སྤོས།ཁྱོད་ཀྱིས་དང་པོར་ཤེས་རིག་གི་ལྡིང་ག་ནས་དབྱངས་གསལ་སོ་བཞི་བྱིས་ཆུང་ཇོ་ཀའི་གྲེ་འགྱུར་དང་འགྲོགས་ནས་དབྱངས་སུ་གྱེར།ད་དུང་སྣ་མི་གཅིག་པའི་བསླབ་བྱ་གཞན་དག་ཀྱང་རང་ནུས་ཅི་ལྕོགས་ཀྱིས་སྤྱངས།སྐབས་དེ་རུ་དགེ་རྒན་གྱི་བརྩེ་བའི་དྲོད་ཁོལ་ཐོག་མ་འཛུམ་མདངས་དང་རྩེད་རའི་ཁྲོད་ནས་མྱངས།དབྱངས་གསལ་དང་དགུ་མཐའི་གོ་རིམ་བར་ནས་མྱངས།དེ་དུས་དགེ་རྒན་གྱི་བརྩེ་སེམས་ལས་མཆེད་པའི་བཀའ་དྲིན་མཐོང་མྱོང་མེད་ལ།ཕ་མ་ཡི་རྔུལ་ཆུ་ལས་བྱུངས་བའི་གཅེས་སེམས་དེ་ཡང་རིག་ཐུབ་མེད།མི་ཚེ་རླུང་གིས་ཁུར་བ་ནང་བཞིན་སློབ་ཆུང་གི་འཚོ་བ་ནས་སློབ་འབྲིང་གི་འཚོ་བར་སྔ་ལྟོས་བྱེད་དབང་ཙམ་ཡང་མ་དྲན་པར་སྐད་ཅིག་ཡུན་ཙམ་ལ་ཤེས་རིག་གི་ལྡིང་ཁང་གཞན་ཞིག་ལ་སྟ་གོན་དང་བཅས་སྟེ་གོམ་པ་ལྷོད་ཀྱིས་སྤོས།སྐབས་དེ་དུས་དགེ་རྒན་གྱིས་ཁྱོད་དང་ང་ཡི་རྣ་ལམ་ལ་བརྩི་བཀུར་དང་ཕུགས་བསམ་ཞེས་པའི་ཐ་སྙད་གསར་བ་ཞིག་བཞག།འུ་ཚོས་ཀྱང་རང་ཉིད་ལ་ཕུགས་བསམ་མང་པོ་ཞིག་བཞག་ནས་མ་འོངས་པར་སྨོན་ལམ་བརྒྱབ་མྱོང་།དམའ་འབྲིང་གི་མི་ལོ་གསུམ་ཁད་ཀྱི་འདས་ནས་མཐོ་འབྲིང་གི་ཐེམ་སྟེགས་བཙན་པོ་དེར་ལག་ཟུང་འཇུ་དུས།སྔོན་ཆད་རང་ཉིད་ལ་བཞག་པའི་ཕུགས་བསམ་ཇེ་ཉུང་དུ་སོང་འདུག།